Morten Østergaard (RV), 2010-04-06:
Liberal Alliances forslag om at forkorte dagpengeperioden stemmer godt overens med Det Radikale Venstres reformforslag, som er et led i den reformpakke, jeg også omtalte i den forrige debat.
Og for at fortsætte der, hvor jeg slap på grund af udløbet af taletiden i den forrige debat, vil jeg sige, at det at afkorte dagpengeperioden til 2 år, som er foreslået af Arbejdsmarkedskommissionen, også er en del af Det Radikale Venstres reformprogram.
Og når jeg siger, at det er en del af vores reformprogram, er det, fordi vi ønsker at se det som en helhed.
Derfor vil man heller ikke se os fremsætte beslutningsforslag et efter et med de forskellige reformelementer, men vi vil tværtimod se, om ikke vi kan skabe en politisk situation, hvor der er mulighed for at sætte sig ned, som man gjorde med velfærdsaftalen, og lave en samlet aftale om en række reformer, der kan være med til at skabe holdbarhed i dansk økonomi.
Det skal også samtidig sikres, at det gøres attraktivt at forsikre sig mod ledighed, for det er helt afgørende for det danske arbejdsmarked, at flest mulige danskere forsikrer sig mod ledighed.
Derfor synes vi, det er afgørende bl.a. at kigge på, om man kan sænke a-kasse-kontingentet, således at der bliver en meget lavere selvfinansiering af dagpengene.
Det kunne man f.eks. finansiere ved at øge efterlønsbidraget, indtil efterlønnen eventuelt kan udfases, således at vi ikke som i dag oplever, at der faktisk er en højere selvfinansieringsgrad på dagpenge, end der er på efterløn, set over tid.
Samtidig er det også vigtigt for os, at der i forbindelse med en ændring af dagpengereglerne sker en forbedret beskæftigelsesindsats.
Der foreslår vi også på opfordring af de økonomiske vismænd det, man kalder en håndholdt beskæftigelsesindsats, som altså fremrykker aktivering, og flere tiltag tidligere, som selvfølgelig skal være individuelle og målrettet den ledige og ikke bare styret af en rettidighed i kommunerne, som mest handler om at få refusion og ikke så meget handler om at få de ledige i arbejde.
Men den beskæftigelsesindsats må også have en indfasning på samme tid som dagpengeperioden.
Endelig synes vi, det er afgørende, at man, når man laver en kortere dagpengeperiode, også kigger på ægtefælleafhængigheden, hvis en person overgår til kontanthjælp efter endt dagpengeperiode.
Der så vi gerne en trappemodel, sådan at man i den første periode umiddelbart efter endt dagpengeperiode har en mindre ægtefælleafhængighed, der gør, at man altså ikke går fra dagpenge til ingenting, men at man så i en periode kan få kontanthjælp.
For så igen at skabe et udløb af den periode, hvor der så bliver ægtefælleafhængighed, og som kan være med til at motivere nogle på dét tidspunkt til måske helt at skifte branche, eller hvad der skal til, for at de kan få et arbejde.
Derfor må vi sige, at vores forslag om at reducere dagpengeperioden til 2 år indgår i en større reformpakke, der indeholder en udfasning af efterlønnen, men også indgår i en større pakke i forhold til hele arbejdsløshedsområdet.
Det gør så, at vi samlet set ikke kan støtte det beslutningsforslag, der ligger her, selv om det, der er forslagets indhold, indgår som et element i vores eget forslag.